《飞来寺 其一》
明代·刘克正

翠屏巀嶪俯澄湾，上有丹梯不易攀。金锁犀沉香界静，玉环猿去佛灯閒。

天边云物浮千嶂，岭外风烟散百蛮。今日壮游兼胜览，可无尊酒对溪山。

作者简介：刘克正，字懋一，号海樵。番禺人，从化籍。格长子。明穆宗隆庆五年（一五七一）进士。官翰林院检讨。年甫三十七而卒。清道光《广东通志》卷二八〇有传。